Kommissionens udtalelse

om forslaget til Europa-Parlamentets og Rådets forordning vedrørende overførslen til Den Europæiske Unions Ret af kompetencen til som første instans at afgøre tvister mellem Unionen og dens ansatte

***

under henvisning til traktaten om Den Europæiske Unions funktionsmåde, særlig artikel 257, stk. 1, og artikel 281, stk. 2.

(1)Ved skrivelse af 17. november 2015 foreslog Den Europæiske Unions Domstol lovgiver at vedtage en forordning med det formål at nedlægge Retten for EU-Personalesager og overføre de verserende sager fra denne ret til Den Europæiske Unions Ret.

(2)Dette forslag er et naturligt led i den reform af Retten, som EU-lovgiver for nylig har iværksat for at dæmme op for stigningen i antallet af sager ved denne retsinstans. Ved vedtagelsen af Europa-Parlamentets og Rådets forordning (EU, Euratom) nr. 2015/2411 af 16. december 2015 valgte Europa-Parlamentet og Rådet nemlig en løsning med en gradvis stigning i antallet af dommere ved Retten for at nå op på to dommere pr. medlemsstat i 2019, blandt andet ved med virkning fra 1. september 2016 at overføre Personalerettens syv dommere til Retten.

(3)Kommissionen støttede fuldt ud Domstolens oprindelige anmodninger om at øge antallet af dommere ved Retten. I Kommissionens udtalelse af 30. september 2011 (KOM(2011)596) blev der udførligt redegjort for begrundelsen herfor. Kommissionen støttede ligeledes efterfølgende den løsning, som lovgiver til sidst foretrak, nemlig en gradvis stigning i antallet af dommere ved Retten ved bla. at overføre dommerstillingerne fra Personaleretten.

(4)Under disse omstændigheder får nærværende forslag Kommissionens fulde støtte, for så vidt som der derved skabes mulighed for at gennemføre anden fase af reformen, hvilket således er i overensstemmelse med de valg, som lovgiver allerede har truffet.

(5)Kommissionen skal herudover blot fremsætte to supplerende bemærkninger.

(6)Den første bemærkning vedrører den fremtidige processuelle behandling af de sager, der overføres til Retten.





(7)Forslaget indeholder ud over nedlæggelsen af Personaleretten pr. 1. september 2016 og overførslen til Retten af de sager, der verserer for Personaleretten på den dato, midlertidige bestemmelser, der regulerer fremgangsmåden ved denne overførsel. Det er navnlig fastsat, at de sager, der verserer for Personaleretten den 31. august 2016, overføres på det stadium, som de vil have på denne dato.

(8)En overordnet gennemgang af Domstolens forslag og af den ledsagende begrundelse synes at antyde, at de sager, der således overføres, med virkning fra datoen for deres overførsel underlægges bestemmelserne i Rettens procesreglement, som i mellemtiden vil være blevet ændret.

(9)I denne henseende er Kommissionen af den opfattelse, at det af hensyn til retssikkerheden vil være hensigtsmæssigt at indsætte en udtrykkelig bestemmelse i procesreglementet, hvorved det bekræftes, at Rettens procesreglement finder anvendelse på disse sager. Kommissionen skal desuden allerede på nuværende tidspunkt i relation til de ændringer af Rettens procesreglement, der bliver nødvendige af hensyn til overførslen af personalesagerne, anføre, at den tillægger det stor betydning, at Retten i sit procesreglement viderefører de særlige regler for personalesager, der er fastsat i Personalerettens nugældende procesreglement, navnlig i artikel 108 og 109.

(10)Kommissionens anden bemærkning vedrører Rettens interne organisation, efter at antallet af dommere er blevet forøget. Retten vil nemlig have 47 dommere efter den 1. september 2016. Det er indlysende, at Rettens funktionsmåde må ændres radikalt for at håndtere denne nye situation. Denne forøgelse af antallet af dommere vil kunne give Retten anledning til at tildele flere sager til større afdelinger (afdelinger med fem dommere, eller endog til Store Afdeling) afhængigt af sagernes betydning. Dette vil kunne sikre sammenhængen i og kvaliteten af Rettens praksis efter udvidelsen og bidrage til at undgå en stigning i antallet af sager, der appelleres til Domstolen, og den nye situation vil kunne give anledning til, at man gør sig nogle overvejelser om muligheden for at tilpasse de regler og den praksis, man benytter ved sagsfordelingen, idet der skabes tematiske synergieffekter, bla. ved at tage sagernes materielle sammenhæng i betragtning, samtidig med at man kan bevare den smidighed, der er nødvendig for at kunne tilpasse disse regler og denne praksis til den fremtidige sagsudvikling.

(11)Kommissionen skal afslutningsvis opfordre lovgiver til at vedtage Domstolens forslag så hurtigt som muligt. Kommissionen skal nemlig - udover den allerede nævnte frist pr. 1. september 2016 - henlede opmærksomheden på, at vedtagelsen af retsakten skal følges op af fornødne tilpasninger af Rettens procesreglement, at der skal udnævnes nye dommere, og at der skal foretages en intern reorganisation af Rettens arbejde. Det er først på dette tidspunkt, at Retten er fuldt rustet til at kunne nedbringe efterslæbet af sager.

* * *